  Туспуктэм: vk.com (Музыкальный фестиваль "Звуки прошлого") 10-тӥ пӧсьтолэзе Юкаменск ёросысь «Тылыс» туризмъя огъетын крезьгуро калык инструментъёсын но бызэн шудисьёслэн «Звуки прошлого» II огъяросси фестивальзы ортчоз. Ужрадын быдэс кунысь пӧртэм калыкъёс люкаськозы, кин крезьгур сямъёсты но лулчеберетэз уте. Со сярысь радъясьёс ивортӥзы. Туэ фестиваль «Звуки прошлого. Мужские голоса» ӵектос улсын радъяськоз, кудӥз Россиысь лулчеберетъя фондлэн вожвылъяськоназ грант утӥз. Ужрад улсын Россиысь одӥг гинэ «Ӧзӧк» (бесерман кылысь «Эрик») бесерман воргорон калык ансамбль кылдытозы. Коллектив бесерман крезьёсты крезьгуро калык инструментъёсын – пу скрипкаен, такыртонэн но бӧзэн шудыса быдэстоз. Ансамбль туэ фестивальлэн аспӧртэмлыкез луоз. Фестивальын озьы ик мукет калыкъёслэн фольклоренызы но крезьгуро инструментъёсынызы тодматскыны луоз. Ужрадэ Москва улосысь, Марий Элысь, Карелиысь, Чувашиысь, Татарстанысь, Киров улосысь крезьгурасьёс вуозы. Куноос мастер-классъёсы пыриськыны, калык сиёнъёсты веръяны, вӧсям ошмесъёсысь чылкыт вуэз юыны, бадӟым кӧльыос вылын пукыны но льӧль малпан вераны, Мыргетон гурезь дортӥ эко-сюрестӥ поръялскыны быгатозы. Нылпиос понна калык шудонъёсын но шулдыръяськонъёсын площадка ужалоз. Мылкыд карисьёс пичи юртъёсы – глэмпингъёсы интыяськыны, беседка снять карыны яке асьсэлэсь палаткаоссэс интыяны быгатозы, малы ке шуоно фестиваль бер ӝытозь кыстӥськоз но Иван Купала шулдыръяськонэ выжоз. Ӝыт тылскем дорын эктонъёс, тунаськонъёс, кикыньӧллэсь (папоротниклэсь) сяськазэ но ватосэз утчан, инбам улын кино возьматон ортчозы. Кызьы фестиваль 2022-тӥ арын ортчиз, видеороликысь учкыны быгатӥськозы. Тодэ вайытом, удмуртъёслэн Герберзы 17-тӥ инвожое Вотка ёросын ортчоз. Бигерысь удмуртъёс «Гырон быдтон» шулдыръяськоназы 17-тӥ инвожое Кукмор ёросэ люкаськозы, элькун Сабантуй Ижкарын 24-тӥ инвожое ортчоз. Нош Финн-угор сиён-юонъя «Быг-Быг» фестивальын Шаркан ёросын нырысьсэ кык нунал юмшаны луоз. Тегъёс: бесерманъёс Лулчеберет крезьгур фольклор фестиваль Юкаменск Удмуртия  